Sag anlagt den 30. januar 2024 – Europa-Kommissionen mod Kongeriget Spanien
(Sag C-70/24)
Processprog: spansk
Parter
Sagsøger: Europa-Kommissionen (ved I. Galindo Martín og E.E. Schmidt, som befuldmægtigede)
Sagsøgt: Kongeriget Spanien
Sagsøgerens påstande
Det fastslås, at Kongeriget Spanien har tilsidesat sine forpligtelser i henhold til artikel 20, stk. 1, i Europa-Parlamentets og Rådets direktiv (EU) 2019/1158 af 20. juni 2019 1, idet det ikke har vedtaget de nødvendige love og administrative bestemmelser for at efterkomme direktivet, og idet det under alle omstændigheder ikke har underrettet Kommissionen herom.
Kongeriget Spanien tilpligtes at betale Kommissionen et fast beløb svarende til det højeste af følgende beløb: i) et dagligt beløb på 9 760 EUR multipliceret med antallet af dage, som tilsidesættelsen varer fra dagen efter udløbet af gennemførelsesfristen som fastsat i direktivets artikel 20, stk. 1, indtil den dato, hvor Kongeriget Spanien bringer tilsidesættelsen til ophør, eller, hvis denne ikke bringes til ophør, indtil datoen for afsigelsen af dommen i henhold til artikel 260, stk. 3, TEUF, ii) et fast minimumsbeløb på 6 832 000 EUR.
Såfremt den tilsidesættelse, der er nævnt i punkt 1, fortsat består indtil datoen for afsigelsen af dommen i denne sag, tilpligtes Kongeriget Spanien at betale Kommissionen en tvangsbøde på 43 920 EUR pr. dag fra datoen for dommen i denne sag, og indtil Kongeriget Spanien har efterkommet sin forpligtelse i henhold til artikel 20, stk. 1, i direktiv (EU) 2019/1158 til at fremsende underretning om foranstaltningerne til gennemførelse af dette direktiv.
Kongeriget Spanien tilpligtes at betale sagsomkostningerne.
Søgsmålsgrunde og væsentligste argumenter
Europa-Parlamentets og Rådets direktiv (EU) 2019/1158 af 20. juni 2019 opstiller minimumskrav, der har til formål at skabe lige muligheder for mænd og kvinder på arbejdsmarkedet og ligebehandling på arbejdspladsen ved at gøre det nemmere at forene arbejdsliv og privatliv for arbejdstagere, der er forældre eller omsorgspersoner. I henhold til direktivets artikel 20, stk. 1, skulle medlemsstaterne gennemføre disse bestemmelser i national ret senest den 2. august 2022 og straks underrette Kommissionen herom, jf. dog artikel 20, stk. 2.
Kongeriget Spanien har ikke opfyldt denne forpligtelse. Kommissionen sendte derfor den 21. september 2022 en åbningsskrivelse til Kongeriget Spanien. Kongeriget Spanien besvarede denne åbningsskrivelse den 18. november 2022, idet det forklarede, at gennemførelsen af direktivet ville ske i form af både lov og kongeligt dekret, og at der med hensyn til loven udstod de endelige formaliteter fra regeringens side. Den 19. april 2023 meddelte Kommissionen Kongeriget Spanien en begrundet udtalelse, som Kongeriget Spanien besvarede den 6. juni 2023 ved en skrivelse, hvori det anerkendte ikke at have gennemført direktiv (EU) 2019/1158 inden for fristen, og anførte, at gennemførelsen af direktivet var omfattet af det forslag til familielov, der var vedtaget af ministerrådet den 28. marts 2023, og hvis behandling var bortfaldet med opløsningen af parlamentet.
Direktiv (EU) 2019/1158 blev vedtaget efter den almindelige lovgivningsprocedure, og det er derfor omfattet af anvendelsesområdet for artikel 260, stk. 3, TEUF. Kongeriget Spanien har ikke opfyldt sin forpligtelse i henhold til artikel 20, stk. 1, i direktiv (EU) 2019/1158 til at sætte de nødvendige love og administrative bestemmelser i kraft for at efterkomme direktivet senest den 2. august 2022, jf. dog artikel 20, stk. 2. Følgelig er betingelserne for at anvende artikel 260, stk. 3, TEUF opfyldt.
På denne baggrund har Kommissionen nedlagt påstand om, at Domstolen pålægger Kongeriget Spanien at betale et fast beløb og en tvangsbøde i henhold til artikel 260, stk. 3, TEUF, hvis størrelse Kommissionen har beregnet i overensstemmelse med meddelelsen om økonomiske sanktioner som led i traktatbrudsprocedurer 1 .
____________
1         Europa-Parlamentets og Rådets direktiv (EU) 2019/1158 af 20.6.2019 om balance mellem arbejdsliv og privatliv for forældre og omsorgspersoner og om ophævelse af Rådets direktiv 2010/18/EU (EUT 2019, L 188, s. 79).
1     EUT 2023, C 2, s. 1.